19-årige Frederik Kvist Hector har gjort det til en mission at vise resten af Danmark, hvad der foregår i hemmelige teenagefora på Facebook.

Han har selv været en af de værste cybermobbere på nettet.

Han har kaldt tilfældige personer for ludere og bøsser og kommet med halvracistiske bemærkninger – alt sammen i ly bag sin computerskærm.

- Det var en gruppementalitet. Det var noget, vi gjorde sammen, siger 19-årige Frederik Kvist Hector til TV 2.

I dag har han sat al sin fritid ind på at stoppe de teenagere, der gør det samme.

- Jeg voksede op og blev ældre og indså, at det jeg gjorde, var fuldstændig forkert.

Udstiller mobbere i en offentlig gabestok

Sammen med en ven dokumenterer han det, der foregår i hemmelige teenage-fora på Facebook, på sin egen åbne facebookside MentumExposed.

De værste grupper på Facebook Disse tre grupper har den hårdeste tone på Facebook: Offensimentum – hemmelig gruppe med ca. 50.000 medlemmer

Lokumentum – lukket gruppe med ca. 40.000 medlemmer

Lokumentum – hemmelig gruppe med ca. 16.000 medlemmer Grupperne lukker periodevis ned på grund af anmeldelser til Facebook, men genopstår oftest igen med lignende navne. Er gruppen lukket, skal du godkendes af administratorerene for at se indholdet. Er gruppen hemmelig skal du inviteres af et gruppemedlem for overhovedet at kunne søge siden frem.

- Vi mente, at vi godt kunne bruge en offentlig gabestok til at vise resten af Danmark, der ikke kan komme ind på grupperne, hvad der egentlig foregår derinde, siger han.

De såkaldte mentum-grupper, som Frederik Kvist Hector rapporterer fra, går også under navnet ”mobbe-grupper”. Medlemmerne poster blandt andet billeder af tilfældige piger, som de rangordner som krid eller kran – ”pæn” eller ”grim”.

Flere bliver også kaldt luder, bulldozer og fed tank, og mange aner ikke, de bliver udstillet. Grupperne er nemlig kun for medlemmer, og flere af dem kan ikke engang søges frem på Facebook.

Deling af nøgenbilleder uden samtykke

I flere af grupperne bliver der også delt nøgenbilleder uden samtykke.

- Mange af drengene ser det ikke som noget seksuelt, men mere som samlekort, hvor man skal have alle billeder og bytte med andre, siger Frederik Kvist Hector.

På sin side slører han billederne af pigerne, men dem, der deler billederne, lægger han frem med fulde navn.

- Jeg skriver, hvad personerne gør, som for eksempel deling af nøgenbilleder, og så linker jeg til personen, så andre kan se det.

På den måde håber han, at forældre eller venner ser det og tager en snak med personen.

- For det, tror jeg, kan stoppe det. Det er ved, at man tager en snak og får dem til at indse, at det er forkert, det, de gør.

Men gør du så ikke det samme, som de gør? Udstiller andre?

- Jo, det kan man godt sige. Men vi gør det for, at andre mennesker skal se, at der er et problem. Og selvfølgelig kan man kalde det dobbeltmoralsk, men vi gør det for at sprede budskabet om, at der er nogen, der er rigtig slemme inde på de facebookgrupper her.

Tager kontakt til forældrene

Politianmeldelse er sidste udvej for Frederik Kvist Hector. I stedet tager han fat i forældrene til de teenagere, der ikke opfører sig ordentligt.

For nylig skrev han denne besked til en mor:

- Hej, din datter er med til at dele nøgenbilleder af andre piger i en lukket gruppe. Så håber, du har lyst til at tage en snak med hende, ellers regner jeg med at anmelde det til politiet.

Og selvom det langt fra er alle forældre, der reagerer lige positivt på henvendelserne:

- Hun blokerer mig så på Facebook.

Så er det den rigtige vej at gå ifølge Jonas Ravn, der er ansat i Center for digital pædagogik.

- Det er grænseoverskridende, mens det står på. Men det har helt klart en fed effekt på de her sider, og jeg synes det er stærkt, for jeg har talt med nogle af de her forældre, der er blevet kontaktet, og mange af dem anede det ikke.

Kampen slutter aldrig

Frederik Kvist Hector ved godt, at det kan få konsekvenser for hans mission, at han nu står offentligt frem, men det skræmmer ham ikke:

- De kan banne mig (smide ham ud af grupperne red.). Men jeg skal nok komme derind igen.

For ham er kampen først slut, når der ikke bliver cybermobbet eller delt nøgenbilleder uden samtykke i mentum-grupperne eller i lignende grupper længere.

- Så indtil videre er jeg i hvert fald ikke stoppet med kampen, og den stopper nok ikke foreløbig. Kampen fortsætter.

Herunder kan du se et indslaget fra 19-Nyhederne søndag om Frederik Kvist Hectors mission: